ข้อมูลสรุป ( Executive Summary )

บริษัท เซ็นทรัลพัฒนา จำกัด (มหาชน) ก่อตั้งขึ้นเมื่อวันที่ 17 มิถุนายน 2523
โดยมีวัตถุประสงค์เพื่อพัฒนาศูนย์การค้าขนาดใหญ่แบบครบวงจร
เข้าจดทะเบียนในตลาดหลักทรัพย์เมื่อวันที่ 1 มีนาคม 2538 และได้รับการคัดเลือกให้เป็น 1 ใน
50 บริษัทในกลุ่ม SET50 ของตลาดหลักทรัพย์แห่งประเทศไทย มีทุนชำระแล้วทั้งสิ้น
2,178,816,200 บาท โดยมี บริษัท เซ็นทรัลโฮลดิ้ง จำกัด และบุคคลในตระกูลจิราธิวัฒน์
เป็นผู้ถือหุ้นใหญ่ ประกอบธุรกิจให้เช่าและให้บริการพื้นที่ค้าปลีกภายในศูนย์การค้าเป็นธุรกิจหลัก
ปัจจุบันบริษัทฯ และบริษัทย่อยมีศูนย์การค้าที่เปิดดำเนินการแล้ว 10 โครงการ
ด้วยมูลค่ากิจการรวมกว่า 39,000 ล้านบาท
พร้อมกันนี้ยังประกอบทั้งหมดธุรกิจที่เกี่ยวเนื่องและการส่งเสริมกัน อาทิเช่น อาคารสำนักงาน
อาคารที่พักอาศัย ศูนย์อาหาร สวนน้ำและสวนพักผ่อน
ซึ่งทั้งหมดจะตั้งอยู่ในบริเวณโครงการศูนย์การค้า
ตลอดจนเป็นผู้ให้บริการสาธารณูปโภคภายในศูนย์การค้าของบริษัทฯ
และเป็นผู้บริหารอสังหาริมทรัพย์ให้กับกองทุนรวมอสังหาริมทรัพย์ CPN รีเทล โกรท
ด้วยคณะผู้บริหารที่มีความเชี่ยวชาญ ในธุรกิจเป็นอย่างดี

บริษัทมีเป้าหมายจะเพิ่มจำนวนศูนย์การค้าทั้งในและต่างประเทศประมาณ 8 โครงการ
ภายในระยะเวลา 5 ปีข้างหน้า
พร้อมๆกับการสร้างความพึงพอใจสูงสุดให้กับลูกค้าเพื่อขยายฐานลูกค้าที่เข้ามาใช้บริการภายในศูนย์การค้า
และการพัฒนา ผู้ประกอบการทั้งที่เป็นผู้เช่าปัจจุบัน
รวมถึงการแสวงหาและพัฒนาผู้ประกอบการรายใหม่ เพื่อรองรับการขยายตัวทางธุรกิจ
อย่างเป็นระบบ และมีการบริหารอย่างมืออาชีพ และได้มาตรฐานสากล
โดยโครงการใหม่ที่ได้ประกาศการพัฒนาโครงการไปแล้ว มี 2 โครงการ คือ โครงการแจ้งวัฒนะ
และโครงการชายหาดพัทยา

ในปี 2548 ที่ผ่านมา บริษัทได้เปิดตัวการพัฒนาและปรับปรุงโครงการ “ศูนย์การค้าเซ็นทรัล เวิลด์”
อย่างยิ่งใหญ่และ เป็นทางการ, เปิดให้บริการโครงการ “ศูนย์การค้า เซ็นทรัล ทาวน์
รัตนาธิเบศร์” อย่างเต็มรูปแบบ หลังการเพิ่มพื้นที่ขายและปรับปรุงทั้งภายนอกและภายในโครงการ,
เริ่มใช้ตราสัญลักษณ์ใหม่ที่ใช้คำว่า “CPN” เป็นสัญลักษณ์ และประสบความสำเร็จในการจัดตั้ง
กองทุนรวมอสังหาริมทรัพย์ CPN รีเทล โกรท (CPNRF)
กองทุนรวมอสังหาริมทรัพย์เพื่อการค้าปลีกที่ใหญ่ที่สุดในประเทศไทย
โดยบริษัทฯได้โอนสินทรัพย์บางส่วนของโครงการเซ็นทรัล พลาซา พระราม2 และเซ็นทรัล พลาซา
รัชดา-พระราม3 ให้กับกองทุนรวมดังกล่าวเมื่อเดือนสิงหาคมที่ผ่านมา
ทั้งนี้กองทุนรวมดังกล่าวจะเป็นแหล่งเงินทุนหลักสำหรับการพัฒนาโครงการใหม่ๆในอนาคต ของบริษัท

นอกจากนี้ บริษัทยังได้รับการจัดอันดับให้อยู่ใน 200
ลำดับแรกของบริษัทที่ดีที่สุดในกลุ่มธุรกิจที่มีรายได้ต่ำกว่า 1,000 ล้านดอลลาร์ต่อปี
จากนิตยสารฟอร์บ เอเชีย
และได้รับการจัดให้เป็นหนึ่งในบริษัทที่มีผลการประเมินการกำกับดูแลกิจการบริษัทจดทะเบียนไทย
ประจำปี 2548 ดีเด่น (Top Quartile) รวมทั้ง ทริส เรทติ้ง
ได้ปรับเพิ่มอันดับเครดิตองค์กรของบริษัทจาก “A-“ เป็นระดับ “A”
ซึ่งสะท้อนให้เห็นถึงความแข็งแกร่งของบริษัทตลอดจนความสามารถในการแข่งขันในตลาดค้าปลีกในฐานะผู้นำในธุรกิจศูนย์การค้าในประเทศไทย
และตอกย้ำความสำเร็จในการบริหารศูนย์การค้ากว่า 25 ปีที่ผ่านมา

สำหรับผลการดำเนินงานในปี 2548 บริษัทมีรายได้รวมจำนวน 9,784 ล้านบาท เพิ่มขึ้น 3,594
ล้านบาท หรือ 58% จากปี 2547 เป็นการเพิ่มขึ้นจากกำไรจากการทำสัญญาเช่าการเงินกับ CPNRF
จำนวน 2,885 ล้านบาท รายได้จากการเป็น ผู้บริหารอสังหาริมทรัพย์ให้กับ CPNRF จำนวน 62
ล้านบาท และเพิ่มขึ้นจากรายได้ค่าเช่าพื้นที่อาคารสำนักงานเซ็นทรัลเวิลด์
จากการเปิดให้บริการส่วนขยายของศูนย์การค้าเซ็นทรัล ทาวน์ รัตนาธิเบศร์
และจากการปรับอัตราค่าเช่าตามปกติของสัญญาเช่า
รวมทั้งรายได้จากการให้เช่าพื้นที่ส่วนกลางที่เพิ่มขึ้นจากการจัดกิจกรรมส่งเสริมการขายอย่างต่อเนื่อง
มีกำไรสุทธิ จำนวน 3,295 ล้านบาท เพิ่มขึ้นจากปี 2547 จำนวน 1,947 ล้านบาท หรือ 144 %
ซึ่งส่วนใหญ่เป็นผลจากกำไรจากการทำสัญญาเช่าการเงินกับ CPNRF
และการเพิ่มขึ้นของรายได้ดังกล่าวข้างต้น (โปรดดูรายละเอียดในส่วน
“การวิเคราะห์ฐานะการเงินและผลการดำเนินงาน” ในหน้า 93)